
Rosende omtale av Elizabeth Heiter og Jaget



«Jaget er en fantastisk, gripende og spennende debut av en talentfull ny stemme innen krimsjangeren. En flott leseopplevelse.»

–New York Times bestselgerforfatter Allison Brennan



«Virkelig en strålende thriller, med høyt tempo og spenning,

og med et minneverdig rollegalleri. Flott levert!»

–New York Times bestselgerforfatter Suzanne Brockmann



«Heiters Jaget er fengslende og velkomponert.

En sterk debut!»

–New York Times bestselgerforfatter Laura Griffin



«Nådeløs spenning, overraskelser i ett sett og en ny vri rundt hvert hjørne. Så spenningsmettet, så intens –jeg vedder på at du ikke klarer å legge den fra deg! Jeg fikk ikke bladd om fort nok.»

–Hank Phillippi Ryan,

vinner av Agatha, Anthony, Edgar og Macavity Awards



«Hvis du liker thrillere med seriedrap, er Elizabeth Heiters Jaget boken for deg. Evelyn Baine, profilerer i FBI, er en engasjerende, ny heltinne som risikerer alt for å avdekke de syke hemmelighetene i et ondt sinn.

En ekte pageturner.»

–Zoë Sharp, forfatter av bestselgerserien om Charlie Fox


ELIZABETH HEITER

Jaget

OVERSATT AV Kari Lyngstad




Til min mor,

som diktet opp historier for meg da jeg var liten

og som alltid støttet meg

i jakten på å fortelle mine egne historier.



Og til Robbie Terman, som har fulgt meg på denne skrivereisen

og gjort hvert skritt lettere.


Prolog

Han skulle drept den gamle mannen.

Straks det gikk opp for ham at Harris hadde oppdaget at han tok seg ulovlig inn på eiendommen, skulle han bare ha sneket seg opp bak ham og brukket nakken hans. I stedet forsvant han inn i skogen, hvor han gikk i ett med omgivelsene.

Og mens han hadde sittet sammenkrøpet i bilen og irritert seg over at han lot seg avlede nok til at Harris fikk øye på ham, hadde gamlingen fortsatt å holde utkikk. Og han hadde funnet noe.

En forarget tirade holdt det gående i hodet hans mens han så at enda en politibil svingte inn utenfor huset til Harris for fulle sirener. Alle månedene han hadde rekognosert i skogen var bortkastet. All tiden brukt på å finne det perfekte stedet og forsikre seg om at ikke engang Harris oppdaget det, var forgjeves. Det hadde vært hans hemmelige skjulested, hvor han kunne stille ut trofeene sine og nyte triumfene.

Harris ødela alt. Pokker ta! Hvorfor hadde han ikke satt en stopper for gamlingen mens han hadde sjansen?

Nå var politiet i full sving med å grave opp kvinnene hans og ta dem med. Nå var de på tråden til FBI. Akkurat slik de hadde gjort for tre år siden.

Uroen steg opp i ham og blandet seg med sinnet og skyldfølelsen. For tre år siden hadde han gjort én feil. Det var bare ett drap han angret.

Men bortsett fra Diana var det ingen som hadde fattet mistanke. Og her i Virginia var det ingen som kjente ham. Politiet kunne kontakte hvem de ville, han hadde tatt sine forholdsregler. De kom ikke til å få tak i ham.

Og han var ikke ferdig ennå.


1

Baine. På mitt kontor. Straks.

Evelyn Baine, spesialagent i FBI, svingte seg rundt i stolen i den lille båsen av en kontorplass, men sjefen hadde allerede smelt igjen døren til kontoret sitt.

Hun tok på seg dressjakken, knappet den igjen for å skjule pistolen, og rettet ryggen. Dan Moores tone plaget henne ikke, han var alltid brysk mot henne. Å bli kalt inn på kontoret hans så tidlig på dagen var faktisk positivt. Det betydde at hun fikk en ny sak.

Forventningene steg da hun passerte de andre båsene i det anonyme bygget i Aquia i Virginia, hvor FBIs avdeling for personlighetsanalyse, Behavioral Analysis Unit, BAU, holdt til. Dette var den tiden på dagen hun likte best, tidlig om morgenen før de fleste agentene kom, før lukten av brent kaffe og innestengt luft trengte gjennom alt, tiden når det bare var henne og sakene hun holdt på med.

Hun gikk inn på Dans kontor, hvor han hadde satt seg til rette bak det overdimensjonerte skrivebordet. Sjefen for BAU var, som vanlig, omgitt av en aura av stress som ga huden hans et gråaktig skjær og som dro øyenbrynene nedover mot nesen i ett sett. I dag så han i tillegg utslitt ut.

–Slå deg ned. Dan puttet tre syrenøytraliserende tabletter i munnen og tok en slurk kaffe. –Har du vært i Bakersville noen gang?

–Nei, men det ligger nordover, ikke sant? Lite og landlig? Hun bøyde seg fram, klar for enda en mulighet til å analysere personligheten til en av samfunnets verste forbrytere. Klar for enda en sjanse til å gi noen andre den vissheten hun aldri fikk selv. –Hva har skjedd der?

Dan rynket pannen, kanskje fordi han ikke hadde blitt vennligere stemt mot henne det siste året til tross for at hun hadde lyktes svært godt med sakene sine. På den annen side var det kanskje bare tablettene som hadde satt seg fast i halsen.

Evelyn trengte ikke å høre svaret for å skjønne at hun hadde flere søvnløse netter og lange arbeidsdager foran seg. Når politiet hadde et så stort problem at de ikke klarte å løse det selv, kontaktet de BAU.

–Tidligere i dag ble to drepte kvinner funnet ute i skogen, sa Dan. –Du finner noen få innledende momenter i filen jeg har sendt til deg på e-post, men det er ikke mye. Jeg tok mye av det på telefon, men jeg tror det er best at du drar rett til åstedet og ser det med egne øyne. Politiet i Bakersville ønsker at du skal komme dit med det samme.

–Nå? Bare på grunn av to drap? Spørsmålet kunne ha fortonet seg ufølsomt for henne for et år siden, men hun hadde vært her lenge nok nå til å forstå at tid var en vare BAU-agenter ikke hadde. Det skulle mye til før BAU kom politiet til unnsetning.

–Det er et besynderlig tilfelle. Politiet i Bakersville har bedt oss om hjelp i etterforskningen. Caulfield, som er sjef der, ønsker en profilanalyse straks.

Dan konsentrerte seg om dataskjermen sin igjen, en effektiv måte å formidle at hun kunne gå. –Trenger du hjelp, ber du Greg bli med.

Evelyn skjulte irritasjonen. For et år siden hadde Greg Ibsen lært henne opp. Men hun var ingen nybegynner lenger. Hun trengte ingen til å kontrollere det hun gjorde bare fordi hun var den yngste agenten på kontoret og den med minst felterfaring. Hun hadde fortjent stillingen sin i BAU. Hun jobbet vettet av seg hver dag for å bevise det.

–Var det noe mer?

–Bare kom i gang. De har aldri sett noe liknende i Bakersville. De har ikke det som skal til for å ta en slik drapsmann.

Evelyn nikket og reiste seg. –Jeg reiser med det samme. Da hun gikk ut døren, kunne hun ikke la være å kaste et blikk på skilleveggen borte ved kaffetrakteren, som fungerte som oppslagstavle for alt agentene fant av interesse. Ved siden av en artikkel om en ny hjernekart-teknikk og en liste over de mest ettersøkte, hadde noen stiftet opp et ark med overskriften «Voldsforbryter fremdeles på frifot». Under hang en dataskisse av Dan.

Den presise skissen hadde alt, fra det store hodet som kun var skallet øverst, til de tynne, stramme leppene, men Dan hadde ennå ikke funnet ut hvem det var. Evelyn hadde ikke tenkt å være den som fortalte ham det.

Så snart hun var på plass i sitt eget avlukke igjen, skumleste hun den sparsommelige e-postfilen før hun tok vesken sin. Da hun snudde seg, støtte hun nesten sammen med Greg.

Han reddet kruset med et nødskrik, men sølte kaffe på skoene sine.

Hun skar en grimase. –Beklager, Greg.

Han trakk på skuldrene og satte kruset fra seg før han tok av seg dressjakken, og standardskjorten hans kom til syne sammen med et slips med tegneseriemønster. –Ingen fare. Jeg søler på meg selv senere uansett.

Greg Ibsen hadde vært hos BAU sju år lenger enn henne, med tusenvis av arbeidstimer på samvittigheten med vanskelige saker. Av en eller annen grunn var han den mest avslappede på hele kontoret, selv om han ble satt til å lære opp nykomlingene Dan ikke var interessert i.

Nå slengte han seg ned i stolen sin. –Du kunne kanskje forsovet deg en dag snart, så ikke alle andre framstår som late. Den muntre tonen tydet på at han i hvert fall delvis mente det som en spøk.

Evelyn fiklet med det tynne gullkjedet med et lite diamantanheng som en gang hadde vært bestemorens og som hun aldri tok av seg. Hadde bestemoren visst hvor mye tid hun brukte på jobben, ville hun sagt det samme som Greg ofte gjorde, nemlig at hun burde skaffe seg en hobby.

Men bestemoren ville ha forstått hvorfor hun ikke gjorde det. Hun hadde vært den som fikk Evelyn på fote igjen da Cassie Byers, bestevenninnen hennes, ble bortført. Hun var den eneste som virkelig hadde forstått Evelyns trang til å finne henne, selv om det var sytten år siden.

Hun skjøv minnene til side om kvinnen som hadde oppfostret henne og som nå var den som trengte pleie og omsorg, og så bort på Greg på andre siden av den lave veggen som skilte de to båsene fra hverandre. I motsetning til hennes tomme vegg var hans fylt av bilder av Marnie, kona hans, og av Lucy og Josh, adoptivbarna deres. –Dan har nettopp gitt meg en ny sak. Jeg er på vei ut.

–Sier du det? Hva fikk du?

–En seriemorder.

Greg hevet øyenbrynene. –Jaså? Skal du ut til åstedet nå?

Seriemordere var det de var mest vant til å analysere ved BAU, men siden de ofte måtte vurdere terroristtrusler og tolke atferden til brannstiftere, bombemakere og pedofile, fikk de ikke alltid prioritet.

–Dan sa at det var en besynderlig sak. Med tanke på sakene de hadde å gjøre med til vanlig, sa det ikke så lite.

–Besynderlig, sier du? Fortell meg om den når du kommer tilbake.

–Ja da. Dan mener jo at jeg bør be deg om hjelp.

–Hva? Klarer ikke frøkenen vår å ta seg av den store, stygge seriemorderen alene? fleipet Greg. –Har du ikke hørt at BAU har en regel om at kvinner ikke er tillatt?

Evelyn skulle ønske at Dans innstilling ikke gjorde henne noe. –Du vet at jeg liker å bryte reglene.

Han fnyste, for det var like lite sant som at hun var uskikket som profilerer. –Lykke til med saken. Håper du har flaks.

–Takk, sa hun. Men flaks hadde ingenting med saken å gjøre.

Hun hadde jobbet målbevisst mot dette det meste av livet, og hun var en fordømt dyktig profilerer. Samme hvor vanskelig saken var og hvor slu forbryteren var, skulle hun skrive en analyse som ville få ham dømt.

*

Politistasjonen i Bakersville var plassert på en naken tomt. Murbygningen med slitte vinduskarmer virket malplassert midt blant de hundre år gamle furuene som omga den på tre sider. Den lå et lite stykke unna hovedveien som gikk gjennom byen, ved siden av en koselig, liten kafé og et nabolag preget av småbarnsfamilier.

Evelyn slengte vesken over skulderen og gikk opp trappen. Inne krydde det av uniformerte betjenter. To av dem sto med en mann i håndjern mellom seg, som tydeligvis var brakt inn på grunn av fyll og bråk. Andre så nervøse og usikre ut, sannsynligvis på grunn av drapene.

Hun gikk fram til skranken, hvor en ung betjent satt. –Evelyn Baine. Jeg er gjerningsmannsprofilerer. Caulfield venter meg.

Betjenten så spørrende opp på henne, og hun prøvde å la være å ergre seg. Bakersville lå ute på landet, og her var nesten alt blendahvitt.

Med den sjokoladebrune huden hun hadde etter faren fra Zimbabwe, og de sjøgrønne øynene etter sin irsk-engelske mor, skilte hun seg ut.

–Jeg er fra FBI, la hun til, og betjentens blikk vandret skeptisk fra den stramme hårknuten i nakken til den skreddersydde drakten og de solide, høyhælte skoene før han tittet på skiltet hun holdt opp.

Til slutt nikket han, og hun la skiltet tilbake i lommen på bleseren. De dyre klærne vekket iblant forbløffelse, men de styrket selvtilliten når hun kom til et åsted og måtte skape troverdighet fra første stund.

–Denne veien, sa betjenten og gikk foran henne gjennom lokalet, som krydde av politifolk.

Det var noen få sivile også, de fleste av dem forlangte å få greie på ryktene om en drapsmann. En av dem, en tykkfallen mann med skjegg, forhørte seg om ViCAP.

Evelyn ble forbauset over at Violent Criminal Apprehension Program, databasen FBI brukte for å samkjøre uoppklarte voldsforbrytelser, ble nevnt, og snudde seg.

Mannen snakket med en betjent som etter det usikre blikket å dømme måtte være en nybegynner. –Jeg tror ikke vi gjør det, sa betjenten med et skuldertrekk.

Evelyn merket seg at ingen hadde kryssjekket drapene. De fleste småbyer var ikke koplet på ViCAP. Når hun kom til åstedet, ville hun prøve å finne ut om det var drapsmannens første forbrytelse, og hvis ikke, skaffe seg tilgang til databasen selv for å se om hun kunne spore ham før han hadde kommet til Bakersville.

Betjenten som fulgte henne, banket på en dør hvor det sto Politisjef Tanner Caulfield, og så gikk han.

–Kom inn, bjeffet en stemme med tydelig sørstatsaksent.

Mannen inne på kontoret var ung til politisjef å være. Da han reiste seg, så hun at han var nesten en halvmeter høyere enn hennes snaue en meter og seksti på strømpelesten, og kroppsbygningen vitnet om at han kanskje hadde vært en dyktig fotballspiller på high school, men kanskje ikke dyktig nok til å hevde seg på college.

Evelyn rakte fram hånden. –Evelyn Baine fra BAU. Jeg er her for å bistå dere i drapsetterforskningen.

De tykke øyenbrynene hans trakk seg sammen. Han så på den elegante hånden hennes med de korte, ulakkerte neglene og tok den forsiktig, som om han var redd for å knekke den. Da han ga henne et håndtrykk, ristet han også på hodet. –Beklager. Du ser ikke ut som en agent.

–Ikke det? svarte Evelyn frustrert på grunn av den altfor vanlige reaksjonen. –Hvordan ser en agent ut, da?

–Større. Men du har vel en skrivebordsjobb, regner jeg med.

Antakelsen irriterte henne, men hun hadde etter hvert lært seg hvordan hun skulle reagere. Han kom ikke til å ha respekt for henne om han ikke trodde hun klarte seg selv ute i felten. –Jeg var feltagent i fem år før jeg begynte i BAU. Jeg jobbet med voldsforbrytelser.

Tanner skjøt øyenbrynene i været og studerte henne litt nærmere mens han satte seg igjen. –Du skal gi meg en profilanalyse på drapsmannen, ikke sant? Noe som kan fortelle oss hvordan vi skal ta svinet?

–Det stemmer. Min jobb går ut på å studere atferdsbevis gjerningsmannen ikke vet at han har lagt igjen på åstedet. Det var dette som alltid hadde fascinert henne ved jobben. –Ut fra det kan jeg fortelle dere hvordan dere skal finne ham og hvordan dere skal avhøre ham når dere har fått ham i varetekt.

–Ja vel, sa Tanner. –Hva mener du egentlig med atferdsbevis?

–Det jeg finner på åstedet, hjelper meg til å skjønne hvordan han tenker, hva han ser etter hos ofrene, hvorfor han dreper.

–Mhm. Tanner så ut som han ikke riktig forsto, men det spilte ingen rolle.

Hun forsto nemlig Tanner. Hennes jobb besto ikke bare i å analysere gjerningsmennene, men også de som inviterte henne til samarbeid. De fleste oppsøkte FBI kun dersom de var desperate, og mange mislikte det. Hun hadde tidlig lært at hvis hun dannet seg et inntrykk av den som hadde hovedansvaret, gjorde det jobben hennes lettere.

Fem minutter inne på Tanners kontor var det hun trengte for å finne ut at han var mektig stolt av stillingen sin, og at han hadde følt seg underkvalifisert før han ble satt på prøve med en seriemorder. Så lenge hun tok hensyn til egoet hans, ville han mer enn gjerne lytte til henne.

–La oss komme i gang. Energien bruste i Evelyns årer. Det var på tide å nagle enda en lystmorder til veggen. Han hadde ikke regnet med henne.

–Har du analysen klar til meg nå?

Uten å vite noe annet enn at to drap hadde funnet sted? Trodde Tanner at hun var synsk? –Det fungerer nok ikke slik.

–Hvordan fungerer det, da?

–Dere har vel politifolk på åstedet? La oss begynne der. Jeg vil ut dit og møte dem.

Tanner så på henne. –Det er ikke noe pent syn, Baine.

Evelyn nikket. Som kvinne fikk hun ofte den reaksjonen. –Jeg har sannsynligvis sett det som er verre.

–Ja vel. Tanner reiste seg. –Jeg kjører deg ut dit.

Evelyn fulgte etter ham ut til en patruljebil, og ti minutter senere snakket de med Jack Harris og fortalte at de var på vei ut til de andre politifolkene som befant seg på eiendommen hans.

–Jeg ville gi ham beskjed, så han ikke tror vi er inntrengere og skyter på oss, sa Tanner.

Evelyn så på den eldre mannen som betraktet dem fra døråpningen. Han så ut som om han ikke var i stand til å gå uten hjelp, for ikke å snakke om å fyre av et våpen.

–Hvor langt inn på eiendommen hans skal vi?

Tanner startet motoren. –Ganske langt.

Han svingte ut fra oppkjørselen og kjørte tilbake samme vei som de var kommet før han uventet tok til venstre inn på en kjerrevei. Han sakket farten da bilen humpet seg bortover det ujevne veidekket og greiner skrapte på begge sider.

Til slutt stanset han bak flere andre patruljebiler og rettsmedisinerens van. Det var som om skogen hadde slukt dem. Høye eiketrær, hikkory og furuer skygget for mye av solen idet Evelyn fulgte etter Tanner lenger inn i skogen.

–Er det mye trafikk her? spurte hun.

–I skogen? Ikke i det hele tatt. Harris eier rundt fire hundre mål her, som han vokter med haglen sin. Det var han som fant likene, men det var bare fordi han trodde han så en inntrenger.

–Så du parkerte så nær åstedet som det var mulig å komme?

–Ja.

–Da er drapsmannen kjent i området. Og han er ikke ute etter oppmerksomhet.

–Ikke?

Evelyn ante ikke hvor langt inn i skogen de skulle, men hun kunne ikke høre de andre politifolkene ennå. –Han regnet ikke med at likene skulle bli funnet, så han er ikke ute etter presseoppslag.

–Det kan hende at du forandrer oppfatning når du får se likene, murret Tanner.

Evelyn holdt sin egen mening for seg selv. Det spilte ingen rolle hvordan likene så ut, for stedet de var plassert på, fortalte sin egen historie. De hadde med en drapsmann å gjøre som hegnet om privatlivet sitt, som var forsiktig og avbalansert. En som ville bli vanskelig å finne.

–Der er det, sa Tanner omsider og pekte.

Litt lenger framme var åstedsteip strukket opp rundt trærne, og innenfor var politiet i full sving. To menn i svarte åstedsfrakker bar på en båre.

Evelyn satte opp farten, og hælene sank ned i jorden, som fremdeles var fuktig etter regnværet i forrige uke, og bakken var full av råtnende løv selv om vårens første dag lokket. Hun ville gjerne se åstedet intakt.

Men da hun kom nærmere, innså hun at det ikke var mulig. Politifolkene trampet rundt der inne. Det hjalp ikke at hun minnet seg selv om at disse politifolkene sjelden hadde med drap å gjøre.

Frustrasjonen var ikke til å stagge. –Betjentene dine tråkker på mulig bevismateriale.

–Vi er ikke inkompetente, sa Tanner og kom opp på siden av henne. –Vi tok bilder før jeg sendte betjentene mine inn for å få likene opp.

I saksmappen var det nevnt at likene var delvis begravd, og de hadde knivmerker som var så tydelige at det tydet på drapsmannens signatur. Evelyn hadde håpet å se i det minste ett offer slik hun ble etterlatt av drapsmannen. –Er begge likene hentet opp?

Tanner nikket mot åstedet. –Du får se selv.

Da to politimenn steg til side, fikk hun nettopp det. –Fy fader, stønnet hun.

En hodeskalle stakk opp fra bakken. Ikke noe annet enn den, med det brune håret delvis på. Drapsmannen hadde gravd et hull som var halvannen meter dypt, hvor han hadde plassert offeret før han skyflet jord over henne opp til haken. Dyr hadde gjort enda mer skade på hodeskallen etter at drapsmannen var ferdig med henne.

De hadde gravd det andre offeret opp, og derfor visste Evelyn at det var en kropp under hodet. Offeret var lagt i likpose, klart for å bli fraktet til obduksjonsbordet.

Å bli begravd opp til hodet var ikke det eneste uverdige disse kvinnene hadde blitt utsatt for. Den som var gravd opp, hadde vært surret inn i plastfolie, men rettsmedisineren hadde skrellet den av. Kvinnen var naken, og huden var misfarget, og den løsnet fra skjelettet. Hun var dekket av runde blåmerker som aldri hadde leget fordi hun ble drept før det var mulig. Midt i brystet, tvers over begge brystene, hadde drapsmannen skåret inn en sirkel i huden som nå var i ferd med å råtne.

Evelyns umiddelbare reaksjon var ikke å kaste opp frokosten, men å gå nærmere og studere detaljene med tanke på hva de sa om drapsmannen, så det tydet på at hun hadde sett for mange åsteder det siste året. Likevel kjente hun det samme stikket i hjertet, og hun husket hvordan det hadde føltes da hun mistet en hun var glad i.

Men disse likene ble i det minste funnet. Familiene til kvinnene kom til å få visshet. Det var noe hun og Cassies familie kanskje aldri ville få.

Tanner kom bort, og han måtte ta seg kraftig sammen. –Hva betyr dette?

Hun visste ikke. Men Dan hadde rett. Det var en besynderlig sak. Hvorfor gjøre slikt nummer ut av ofrene hvis drapsmannen ikke ønsket å vise seg fram? Hodene over bakken var rystende, og noe hun ville ha regnet med fra en drapsmann som ringte til pressen og skrøt av hva han hadde fått til.

Denne drapsmannen hadde gjort det for sin egen del. Det betydde at han befant seg i nærheten. Og at han kom tilbake for å se.

–Hvem er rettsmedisiner? spurte hun Tanner i stedet for å svare.

Han pekte på en undersetsig mann med gummistøvler og et skeptisk blikk.

–Hvor lenge har de vært døde? ropte hun og fikk flere av politifolkene til å løfte hodet og se på henne. De nysgjerrige blikkene målte henne fra hårknuten i nakken og ned til de gjørmete hælene.

–Denne her har sannsynligvis vært død i en måned. Hun som fremdeles er i jorden, trolig en uke eller to. Vanskelig å være nøyaktig med tanke på det uvanlig varme været vi har hatt den siste måneden, noe som framskynder forråtnelsen. Jeg vet mer når jeg får dem med tilbake.

–Har de vært begravd så lenge, eller ble de flyttet hit nylig?

Han nikket mot offeret som fremdeles var i jorden. –Jeg tipper på at de har vært her siden de ble drept.

Evelyn så bort på Tanner. –Finnes det bevis på at de ble drept her?

–Ikke som vi har funnet.

–Da ble de plassert her etterpå. Hun gikk litt nærmere liket i likposen. Det var ikke innsmurt med størknet blod fra sirkelen som var risset inn i brystet. Hun hadde bare jord rundt halsen, hvor plasten ikke riktig hadde dekket henne. –Og han vasket dem før han tok dem med hit.

–Men vet du hvorfor?

–Hvorfor han dreper? For å lage en nøyaktig analyse, må jeg vite mer om ofrene også. –Men jeg kan si så mye at dette… Hun pekte på hodeskallen. –Dette er høyst uvanlig.

Hun betraktet skallen og tenkte på drapsmannens tilsiktede symbolisme. I yrket hun hadde valgt seg hadde hun sett moralsk fordervelse hun aldri hadde ant eksisterte, men dette var det noe særegent uhyggelig ved.

En illevarslende følelse sendte gysninger nedover ryggen hennes. Hun prøvde å riste det av seg og virke trygg og behersket i stemmen. –Det hadde vært typisk å se noe slikt dersom liket ble plassert på et offentlig sted. Siden det ikke er tilfelle, er det ikke en som er ute etter å vise seg fram. Han prøver ikke å sjokkere eller vekke avsky. Denne utstillingen er personlig. Det har en betydning for ham.

–Hva da? spurte Tanner.

–Jeg vet ikke. Hun hadde aldri sett noe liknende før. –Men når jeg finner det ut, vet jeg mer om hvordan han tenker.

Hun gikk bort til liket som fremdeles var i jorden, knelte ned ved siden av det og kjente at stanken av forråtnelse rev i neseborene. Sinnet over drapets brutalitet ga henne knute i magen. Hun visste allerede at drapsmannen fikk nytelse av å holde kvinnen i live, han likte å høre henne trygle, selv om ingenting av det hun sa, ville forandre på det faktum at hun var i ferd med å dø.

Bak seg hørte hun Tanner mumle. –Hvordan han tenker? Han er en forbanna gærning som liker å gjemme seg i skogen og skjære i kvinner.

Evelyn studerte den brunhårede kvinnen. –Hvis du antyder at han er gal, så stemmer ikke det, svarte hun. –Disse forbrytelsene er utført på en altfor velorganisert måte til at gjerningsmannen kan være sinnssyk. Han har imidlertid en antisosial personlighet.

Tanner fnyste. –Ja, jeg regnet ikke med at en som kan gjøre noe slikt, har en stor vennekrets.

–Han kan nok innlede vennskap, korrigerte hun. –Han eier ikke empati for noen, men han kan late som. Han er skarp. Jeg trenger ikke obduksjonsresultatene for å kunne si at vi har med en seksualforbryter å gjøre. Han er intelligent, tilpasningsdyktig og ekstremt metodisk. Han nyter å lure politiet og ofrene sine.

Hun fikk gåsehud ved tanken på at det snart ville bli et nytt offer hvis hun ikke handlet raskt. –Han blir ikke lett å finne.

–Er ikke det jobben din? Å gjøre det lettere å ta ham?

Evelyn satt fremdeles på huk ved siden av offeret, men nå så hun opp på Tanner. –Det er det. Og for å gjøre det, må jeg inn i hodet hans og se omverdenen med hans øyne. Så fortell meg om ofrene. Har dere identifisert dem?

Tanners ansikt ble hardt og kaldt. –Ja. Hun som fremdeles er i jorden, heter trolig Barbara Jensen. Den lyshårede i likposen er Mary Ann Pollak. Vi identifiserte en tatovering på ankelen hennes. Begge forsvant den siste måneden. De har bodd i Bakersville i mange år. Mary Ann giftet seg for få måneder siden.

–Hva har de til felles?

Tanner trakk på skuldrene. –Ingenting, så vidt jeg vet. De hadde helt forskjellige jobber og ulike interesser. Venner og familie sier at de ikke kjente hverandre, annet enn at de kanskje var på nikk. Det eneste jeg kan se at de hadde til felles, var at de ble tatt av en syk mann.

–Liknet de hverandre?

–Vel, de var på samme alder. Og begge var hvite.

Samme alder og rase fra et offer til et annet var vanlig, men seriemordere er som regel ute etter mer spesifikke kvaliteter. Han hadde en bestemt type. –Hva med øyefarge eller kroppsbygning? Eller andre ting?

Tanner rynket pannen og ristet på hodet.

Evelyn var urolig. Hvis drapsmannen ikke var ute etter fysiske attributter, var det noe annet. Noe hun ikke fikk tak i.

–De ble tatt ganske kort tid før rettsmedisineren sier at de trolig ble drept, la Tanner til.

Evelyn betraktet den brunhårede kvinnen igjen. Drapsmannen holdt altså ikke på dem så lenge. Det sa henne at utstillingen av likene var like viktig for ham som drapet, kanskje enda viktigere.

Men hun visste ikke hvordan hun skulle tolke utstillingen. Hun følte det som en tung bør på skuldrene sine. –Fortell om bortføringene, sa hun.

–Som jeg sa, er vi temmelig sikre på at den som fremdeles er i jorden, heter Barbara. Hun ble sist sett på et supermarked. Få timer senere ringte mannen og meldte henne savnet. Vi fant bilen hennes utenfor supermarkedet med punktert dekk, men ingen tegn til henne. Mary Ann ble sist sett da hun gikk ut av huset til en venninne i ellevetiden om kvelden. Vi fant bilen hennes rett rundt hjørnet.

Evelyn så på ham. –Punktert dekk?

–Nei.

–Hva mer kan du fortelle meg?

–Vi fant ingen fiender. Ingen som kunne ha grunn til å gjøre Mary Ann eller Barbara noe.

Selvsagt ikke. Disse drapene var nemlig ikke basert på noe typisk motiv, som for eksempel hevn. I så fall hadde det vært en enkel sak å oppklare dem. Da kunne de bare funnet den som hadde grunn til å gjøre kvinnene noe, og kjøre på med harde avhør til han tilsto. Var motivet typisk, var det bortkastet tid å lage en profilanalyse.

Seriedrap var en helt annen forbrytelse. Normale motiv fantes ikke, og vanlig etterforskningsarbeid nyttet ikke. Det var der hun kom inn i bildet. Profilerere så åsteder på en annen måte.

–Dere kommer ikke til å finne drapsmannen ved å etterforske mennesker som bar nag til ofrene, sa Evelyn til ham. –De kjente ham ikke, i hvert fall ikke mer enn rent overflatisk.

–Det var altså bortkastet bruk av ressurser? Tanner så sint ut, men hun så også anger i blikket.

–Da de ble meldt savnet, var det riktig prioritering. Nå som vi er overbeviste om at vi har med en seriemorder å gjøre, velger vi en annen innfallsvinkel.

–Tilgi meg, sa han så lavt at hun nesten ikke hørte det.

Hun var ikke sikker på om han snakket til henne eller Barbara, men hun svarte. –Det er ikke din feil. Han var bare en vanlig politimann, ikke profilerer, så det var ingen grunn til at han skulle kunne vite hvordan en seriemorder tenkte. Iblant, når hun lå våken i sene kveldstimer og ikke fikk en sak ut av hodet, skulle hun ønske at hun ikke visste det heller.

Men hun hadde sett seg ut dette yrket da hun var tolv år, da verden rundt henne raknet. Og nå var det det eneste hun briljerte i, det eneste området hun kunne utrette noe på.

Hun børstet av hendene og reiste seg for å slippe politimennene fram så de kunne grave Barbara opp. Hun ville vente og se selv, men hun regnet med at Barbara var dekket av merkelige blåmerker, og at hun hadde en sirkel skåret inn i brystet.

–Vi vet vel ikke dødsårsaken ennå?

–Rettsmedisineren tror Mary Ann døde av et hardt slag mot hodet, men det har vi ingen holdepunkter for å si i Barbaras tilfelle. Han vet ikke mer før han får obdusert dem.

–Vet dere hva som forårsaket blåmerkene?

–Nei. Rettsmedisineren så rett på henne. –Men de skyldes ikke knyttneveslag. Og han har brukt forskjellige gjenstander, for merkene har ulik størrelse og form.

Evelyn tok en nærmere titt på Mary Ann. Merkene på kroppen var stort sett runde, men rettsmedisineren hadde rett. De hadde ulik størrelse. Det kunne tyde på at drapsmannen påførte ofrene smerte for egen nytelses skyld, at han var sadist. Men det var noe som ikke stemte her.

Politibetjentene begynte å grave, og Evelyn trakk seg unna mens hun så seg rundt i den øde, enorme skogen. Hun tenkte på de to ofrene som var blitt etterlatt her. –Med to ukers mellomrom, sa hun.

–Hva? spurte Tanner.

–Mary Ann og Barbara forsvant med to ukers mellomrom. Forutsatt at dette er Barbara, da. Og nå har det gått enda to uker.

Tanner var blitt likblek. –Holder seriemordere seg til slike mønstre?

–Vanligvis. Men to uker mellom drapene er kort tid. Evelyn så seg rundt på drapsmannens lekeplass. –Det er ikke mye tid til å finne et potensielt offer, og så forfølge henne og drepe henne.

Tanner var blitt rød under hårrøttene. –Enda en kvinne ble meldt savnet for to dager siden.

–Hva!?

Han sparket småstein. –Vi tror ikke det har noen forbindelse. Hun er ikke fra Bakersville heller, men fra Kensington. Mannen hennes sa til politiet der at hun forsvant ut av huset etter en krangel.

Evelyn prøvde å skjule frustrasjonen. –Og hvorfor tror dere ikke at det er noen sammenheng? Fordi dere ikke har funnet henne begravd her?

–Nei, fordi det tydeligvis er noe hun har for vane å gjøre. Mannen hennes meldte henne ikke engang savnet før et døgn senere. Hun stikker visstnok av med en venn når hun har kranglet med mannen. Denne vennen har ferie og tar ikke mobilen, men mannen hennes sier at han tror hun er hos ham.

Med en seriemorder på frifot likte ikke Evelyn å ta sjanser. –Dere bør samarbeide med politiet i Kensington. Sørge for at de følger opp saken.

Tanner så irritert ut fordi det trolig hadde minnet om en ordre, så hun skyndte seg å stille et spørsmål. –Hvor langt gikk vi fra bilen og hit?

Han virket forbauset da hun skiftet samtaleemne, men han svarte: –Omtrent fire hundre meter.

–Og det er ingen annen måte å komme seg hit på?

Tanner trakk på skuldrene og sukket tungt. –I så fall vet ikke engang Harris om det. Og han har bodd her hele sitt liv. Eiendommen tilhørte foreldrene hans.

–Fire hundre meter er lang vei å frakte to lik. Så dere hjulspor i gjørmen?

–Nei. Definitivt ikke noe slikt.

–Da kan vi utelukke at han har brukt trillebår.

–Det stemmer nok. Men betyr det virkelig noe hvordan han fraktet dem hit? ville Tanner vite. –Burde vi ikke være mer opptatt av å finne ham nå?

–Hvis han bar ofrene fire hundre meter, er han veldig sterk. Å bære en voksen kvinne som er død er ufattelig tungt, særlig hvis dødsstivheten har inntruffet.

Tanners øyne lyste interessert. –Og?

–Han må ha vært høyere enn ofrene, og veid mer. Han må ha visst at det var liten sjanse for å bli forstyrret da han begravde ofrene, for hvis han ble sett fire hundre meter inne i skogen og politiet dukket opp, ville han være ille ute. Hvordan skulle han komme seg vekk? Og tenk på hvor lang tid dette tok ham. Hun pekte på Barbara, som bare var gravd delvis fram, selv med tre politibetjenter i full sving.

Da Tanner åpnet munnen, visste hun nøyaktig hva han hadde tenkt å si, så hun kom ham i forkjøpet. –Han ønsket å komme seg vekk. Folk sier iblant at seriemordere ønsker å bli tatt, men det er vanligvis tull. Denne mannen har det moro. Han har ikke lyst til å havne i håndjern eller å få en kule i hodet. Han ønsker å slippe unna. Og fortsette å drepe.

–Tror du han kun er ute etter kvinner i Bakersville?

–Jeg tror han jakter der han bor.

Tanner så uvel ut. –Bakersville er en liten by, Baine. Jeg kjenner så godt som alle her.

Bakersville kom aldri til å bli seg selv lik igjen. Evelyn hadde vært i andre småbyer hvor folk trodde at alle seriemordere så ut som monstre, at ingen av dem kunne skjule slike mørke lyster. En gang i tiden hadde hun også bodd i en slik småby.

Og monsteret der hadde ødelagt livet hennes.

–Drapsmannen virker normal for alle rundt ham. Han er ingen fremmed. Og han er ingen amatør. Dette er ikke de første drapene hans. Evelyn ga Tanner et blikk som sa at det kom til å bli verre før det ble bedre. –Denne drapsmannen gir seg ikke før vi stanser ham.

